Mlađi muškarac, koji je prvi oboljeli od koronavirusa u Hrvatskoj, zaposlenik je tvrtke Ericsson Nikola Tesla, te je u petak bio na poslu.

Unatoč tome što je stigla potvrda o njegovoj bolesti, te je hospitaliziran, do ovog trenutka nitko od nadležnih institucija ili Kriznog stožera nije obavijestio upravu tvrtke da su zaposlenici bili u kontaktu sa zaraženim muškarcem.

Fotogalerija: Zaposlenici Ericsson Nikola Tesla masovno odlaze s posla

Snježana Bahtijari, direktorica marketinga tvrtke, potvrdila je kako su za bolest zaposlenika saznali tako što ih je nazvao član obitelji oboljelog.

- Nitko nam službeno nije javio. Saznali smo privatnim kanalima, no mi smo se već unutar tvrtke organizirali. U međuvremenu smo se čuli s Pavlom Kalinićem, te bi zagrebačka epidemiološka služba trebala stići uskoro – kaže Bahtijari.

No, kako u međuvremeno doznajemo od zaposlenika Ericssona, u tvrtki je zavladala prilična panika, a svi su zaposlenici otišli kućama umjesto da pričekaju dolazak nadležne službe.

- Ljudi su se razbježali kao u zombi apokalipsi - kaže jedan od zaposlenika.

Zaposlenici će do daljnjega raditi od kuće, doznaje se u utorak u tvrtki.

- Riječ je o izvanrednoj situaciji, naša kompanija ima svoje protokole po kojima ćemo postupati te smo u kontaktu sa svim zaposlenicima, rekla je Hini direktorica marketinga u Ericssonu Snježana Bahtijari.

Dodala je kako je u tvrtku poslijepodne stigla epidemiološka služba radi daljeg postupanja, a javio im se i Ured za upravljanje hitnim situacijama Grada Zagreba.